Касцюм наш мае ўзаемаўплывы з латышскай, літоўскай, польскай, рускай і ўкраінскай традыцыямі. Ды ўсё ж ён — самабытны, вылучаецца багаццем тэхнік афармлення: вышыўка, узорнае ткацтва, карункі, аплікацыя. Хоць Беларусь і параўнальна невялікая краіна, у ёй налічваюцца 22 варыянты нацыянальнага касцюма па 6 рэгіёнах: Цэнтральная Беларусь, Усходняе і Заходняе Палессе, Панямонне, Наддзвінне ды Прыдняпроўе. Рэгіянальныя асаблівасці ў асноўным прыхаваны ў дэталях касцюма, матывах і сюжэтах арнаменту, спосабах нашэння частак касцюма, у ягонай каляровай гаме.